Jakab, Július, poslanec NR SR (2024-06-11):
Dobrý deň, ďakujem veľmi pekne za slovo. Pán predsedajúci, na záver svojho vystúpenia budem čítať aj pozmeňujúci a doplňujúci návrh. Okej. Pán minister, pripravil som jednoduchý pozmeňujúci a doplňujúci návrh, ktorý už bol predkladaný v minulom volebnom období a ktorý aj našiel podporu v radoch poslancov za stranu SMER a za stranu HLAS a dokonca aj podporu poslancov hnutia OĽANO. Bolo o ňom hlasované v marci 2023, ale tento návrh zákona neprešiel, a preto ja som ho pripravil teraz ako pozmeňujúci a doplňujúci návrh. Myslím si, že je to, že je to praktický návrh, ktorý sa, ktorý sa týka vodičov a týka sa vlastne aj diaľničnej známky, preto som si dovolil ho pridať k tomuto návrhu zákona, ktorý predkladáte. Ja by som si dovolil aj na začiatok v rýchlosti vysvetliť, nebude, nebude to dlhé, o čom tento pozmeňujúci a doplňujúci návrh je. Mnohí si pamätáte, ktorí ste boli v parlamente minulé volebné obdobie, predkladal ho pán súčasný minister Taraba a tento zákon hovoril o tom, že pri pokutách za diaľničné známky, ktoré vlastne chodia vodičom domov, lebo ich zdetekuje systém, mýtny, na diaľnici. Takže v rámci tejto pokuty by bola aj 365-dňová diaľničná známka automaticky vlastne pridelená, pretože tieto pokuty v mnohých, ak nie vo väčšine prípadov dostávajú vodiči, ktorí sa na diaľnici objavili omylom alebo zabudli na to, že si majú obnoviť ročnú alebo 365-dňovú alebo akúkoľvek inú diaľničnú známku. A samozrejme nikto, keď každý vie, že keď prídete na diaľnicu alebo na nejaký úsek, ktorý je teda diaľničným úsekom, tak je stopercentná istota, že vás vlastne ten kamerový, kamera vás zaznamená, zaznamená vašu ŠPZ-ku a že v nejakom čase vám príde pokuta za diaľničnú známku, takže nikto tých 150 euro určite nechce zo svojej peňaženky úmyselne niekde odovzdávať, ale väčšinou sa to teda stáva omylom. Ja budem aj citovať pána súčasného ministra Tarabu, ktorý hovoril pred rokom vo svojej rozprave: „Tento zákon vyrieši situáciu, ktorá je na Slovensku abnormálna, že dávame pokuty ľuďom za to, ak náhodou vstúpia na slovenskú diaľnicu, na ktorej je stopercentná istota, že vás mýtny systém zachytí, pretože ten mýtny systém je nastavený tak, že každého jedného zachytí.“ To znamená, že to nie sú prípady, ako napríklad keď idete do električky načierno a neviete, či tam ten revízor bude, alebo nebude. Tam je nejaká pravdepodobnosť, že či vás chytí, alebo nechytí. Tam má zmysel dávať veľké pokuty. Ale nemá zmysel a nikto racionálny na Slovensku nejde použiť diaľnicu, keď vie, že dostane trojnásobnú pokutu.“ Vtedy ešte, myslím, že diaľničná známka stála 50 eur ročne, momentálne stojí šesťdesiat, 60 eur ročne alebo teda 365-dňová. Teda ja navrhujem v pozmeňujúcom a doplňujúcom návrhu to, čo navrhoval pán minister súčasný Taraba, vtedy a teda že pokiaľ vám už príde tá pokuta 150 eur, tak v rámci nej máte zaplatenú 365-dňovú diaľničnú známku. Keďže tu hovorím aj o tom, že často sa to stáva ľuďom, ktorí si neuvedomia, že im už vypršala platnosť diaľničnej známky a že si majú objednať novú a že často keď ten priestupok spáchate na diaľnici a tá pokuta vám príde dajme tomu o mesiac, o mesiac a pol, o dva mesiace, tak medzičasom ste si 365-dňovú známku dajme tomu kúpili, tak pán Taraba to vtedy v návrhu nemal zapracované, ale ja som to zapracoval takým spôsobom, že ten systém, keď bude vyhodnocovať, že teda vám príde domov pokuta, tak sa pozrie na to, či medzičasom ste si tú 365-dňovú náhodou nezaplatili a v takom prípade by vám hodnotu 365-dňovej diaľničnej známky, o tú hodnotu by vám bola ponížená tá pokuta, hej? Čiže inými slovami, porušili ste zákon, spravili ste priestupok na diaľnici, má vám prísť 150-eurová pokuta, pokiaľ medzičasom nemáte diaľničnú známku, tak vám príde 150 euro, ale aj s tým, že diaľničnú známku na 365 dní máte a ak medzičasom ste si 365-dňovú známku kúpili, tak systém povie, že áno, tento človek má 365-dňovú známku, pošlite mu pokutu len v hodnote 90 eur, čo je 150 mínus 60. Takto jednoducho som to nastavil tak, aby aj vlastne ten informačný systém to dokázal zvládnuť. Neriešim tam týždňovú, dňovú, mesačnú atď., lebo 365-dňová je pomerne veľký úsek. Aj keby ten človek medzičasom si kúpil týždňovú diaľničnú známku, tak nevadí, tak si kúpil týždňovú, ale mu príde 365-dňová aj, aj s tou, s tou pokutou. Ako hovorím, naposledy to hlasovanie bolo v marci 2023 s tým, že vlastne hlasovala aj strana SMER, aj strana HLAS, aj niektorí poslanci hnutia vtedajšieho OĽANO. Bohužiaľ, nemalo to 76, ale bolo to tesné, hej? Čiže si myslím, že keď to predkladal pán minister Taraba, chcel by som vás poprosiť o zváženie tohto pozmeňujúceho a doplňujúceho návrhu. Predložil som ho dnes do Národnej rady a chcel by som ho aj prečítať. Myslím si, že je to, že je to veľmi fajn pre vodičov, je to ukážka toho, že chceme im pomôcť, že ich netrestáme úplne zbytočne za ľudské chyby, ktoré sa proste v živote vyskytnú. Stalo sa to aj mne, stalo sa to možno mnohým vám. Mne sa to stalo presne z toho prípadu, že som si nevšimol, že už jeden deň nemám platnú diaľničnú známku a takto, takto sa to stáva mnohým ďalším. Čiže, pán predsedajúci, pristúpil by som k prečítaniu pozmeňujúceho a doplňujúceho návrhu. Ďakujem. Takže pozmeňujúci a doplňujúci návrh poslanca Národnej rady Slovenskej republiky Júliusa Jakaba k vládnemu návrhu zákona, ktorým sa mení a dopĺňa zákon č. 488/2013 Z. z. o diaľničnej známke a o zmene niektorých zákonov, číslo parlamentnej tlače 218. 1. V čl. I sa za bod 5 vkladajú nové body 6 až 10, ktoré znejú: „6. Za § 5 sa vkladá § 5a, ktorý vrátane nadpisu znie: „§ 5a Osobitné ustanovenia o úhrade diaľničnej známky (1) Za úhradu diaľničnej známky s platnosťou podľa § 3 ods. 1 sa považuje aj úhrada pokuty podľa § 10, § 10a a § 11, ak odseky 4 a 5 neustanovujú inak. (2) Počiatočný deň platnosti diaľničnej známky uhradenej podľa odseku 1 sa považuje deň úhrady pokuty. (3) O úhrade diaľničnej známky prostredníctvom pokuty sa vydáva potvrdenie o úhrade podľa § 5 ods. 3. Podrobnosti o vydaní potvrdenia podľa predchádzajúcej vety určí správca výberu úhrady diaľničnej známky vo všeobecných podmienkach úhrady diaľničnej známky. (4) V prípade, že v čase od spáchania priestupku podľa § 10 ods. 1 do vydania rozhodnutia o spáchaní priestupku si vodič zakúpi diaľničnú známku s platnosťou podľa § 3 ods. 1, príslušný okresný úrad alebo orgán policajného zboru zníži výšku pokuty o sumu ustanovenú osobitným predpisom6a). Paragraf 5. (Správne: Odsek 5, pozn. red.) (5) V prípade, že v čase od spáchania správneho deliktu podľa § 10a ods. 1 alebo § 11 do vydania rozhodnutia o spáchaní správneho deliktu si prevádzkovateľ vozidla zakúpi diaľničnú známku s platnosťou podľa § 3 ods. 1, príslušný okresný úrad zníži výšku pokuty o sumu ustanovenú osobitným predpisom6a).“ Poznámka pod čiarou k odkazu 6a) znie: „6a)  § 1 ods.1 písm. b) Nariadenia vlády č. 410/2014 Z. z., ktorým sa ustanovuje výška úhrady diaľničnej známky za užívanie vymedzených úsekov diaľnic a rýchlostných ciest v znení neskorších predpisov.“. 7. V § 10 ods. 2 sa číslovka „50“ nahrádza číslovkou „60“. 8. V § 10 odsek 6 znie: „(6) Výnos pokuty uloženej za priestupok je a) vo výške ustanovenej osobitným predpisom6a) príjmom správcu výberu úhrady diaľničnej známky, b) vo zvyšnej časti príjmom štátneho rozpočtu.“. 9. V § 10a odsek 10 znie: „(10) Výnos pokuty uloženej za správny delikt je a) vo výške ustanovenej osobitným predpisom6a) príjmom správcu výberu úhrady diaľničnej známky, b) vo zvyšnej časti príjmom štátneho rozpočtu.“. 10. V § 11 odsek 9 znie: „(9) Výnos pokuty uloženej za správny delikt podľa odseku 1 je a) vo výške ustanovenej osobitným predpisom6a) príjmom správcu výberu úhrady diaľničnej známky, b) vo zvyšnej časti príjmom štátneho rozpočtu.“.“. Nasledujúce body sa primerane prečíslujú. Odôvodnenie: K bodu 6: Zmyslom a hlavnou podstatou pozmeňujúceho a doplňujúceho návrhu je rozšírenie možností úhrady diaľničnej známky formou zaplatenia pokuty za použitie vymedzených úsekov ciest bez úhrady diaľničnej známky. Vodičovi alebo prevádzkovateľovi vozidla sa po úhrade pokuty za porušenie povinnosti vykonať úhradu diaľničnej známky za použitie vymedzených úsekov ciest doručí okrem pokuty aj potvrdenie o úhrade diaľničnej známky s platnosťou 365 dní. Inými slovami, zaplatením pokuty získa aj ročnú diaľničnú známku. V praxi môže neraz dôjsť k situácii, že vodič, resp. prevádzkovateľ vozidla si napríklad nepoznačí dátum vypršania platnosti diaľničnej známky a až s odstupom času si sám uvedomí, že viedol motorové vozidlo na diaľnici bez úhrady diaľničnej známky, pričom diaľničnú známku si dodatočne zakúpi. Keďže podľa navrhovanej právnej úpravy získa 
365-dňovú známku automaticky po úhrade pokuty, zmyslom odsekov 4 a 5 v § 5a je zabrániť dvojitej úhrade diaľničnej známky. Z tohto dôvodu získajú vodiči, ktorí si diaľničnú známku zakúpili ešte pred doručením rozhodnutia o pokute, de facto len zľavu z pokuty. Výška pokuty sa totiž zníži o sumu 365-dňovej diaľničnej známky; tým pádom úhradou pokuty v tomto prípade nezíska ďalšiu 365-dňovú diaľničnú známku. K bodu 7: Z dôvodu ceny 365-dňovej diaľničnej známky, aktuálne je to 60 eur, sa spodná hranica sadzby pokuty v blokovom konaní navrhuje zvýšiť práve na sumu 60 eur, aby nedošlo k situácii, že vodič získa 365-dňovú diaľničnú známku za nižšiu sumu, ako keby si ju riadne zakúpil. K bodom 8 až 10: Ustanovuje sa rozdelenie príjmov z pokút. Zaplatená pokuta za priestupky a správne delikty podľa ustanovení § 10 ods. 1, § 10a ods. 1 a § 11 ods. 1 bude príjmom správcu výberu úhrady diaľničnej známky, ktorým je Národná diaľničná spoločnosť, a. s., a to vo výške úhrady za určenej pre diaľničnú známku s platnosťou 365 dní, zvyšok je príjmom štátneho rozpočtu. Výšku poplatku za jednotlivé druhy diaľničných známok upravuje Nariadenie vlády č. 410/2014 Z. z., ktorým sa ustanovuje výška úhrady diaľničnej známky za užívanie vymedzených úsekov diaľnic a rýchlostných ciest v znení neskorších predpisov, pričom cena 365-dňovej diaľničnej známky je aktuálne 60 eur. 2. V čl. I sa za bod 6 vkladá nový bod 7, ktorý znie: „7. V § 14 sa vypúšťajú odseky 3 a 4.“. Nasledujúce body sa primerane prečíslujú. Odôvodnenie: Nakoľko uhradením pokuty za použitie vymedzených úsekov ciest bez úhrady diaľničnej známky dôjde zároveň aj k úhrade za diaľničnú známku, po prijatí tohto pozmeňujúceho a doplňujúceho návrhu k súbežným konaniam uvedeným v § 14 ods. 3 a ods. 4 nebude dochádzať. 3. V čl. I bod 7 znie: „7. Za § 16h sa vkladá § 16i, ktorý vrátane nadpisu znie: „§ 16i Prechodné ustanovenie k úpravám účinným od 1. júla 2024 (1) Diaľničná známka s ročnou platnosťou uhradená na kalendárny rok 2024 je platná do 31. januára 2025. (2) Konania o priestupkoch alebo o správnych deliktoch začaté a právoplatne neskončené pred 1. júlom 2024 sa dokončia podľa predpisov účinných do 30. júna 2024.“.“. Odôvodnenie: Cieľom prechodných ustanovení je aplikovať novú právnu úpravu týkajúcu sa udeľovania pokút za spáchanie priestupku, resp. správneho deliktu, za jazdu po diaľnici bez diaľničnej známky, s automatickým získaním 365-dňovej diaľničnej známky až na tie porušenia zákona, ktoré nastanú po nadobudnutí účinnosti novej právnej úpravy. Ide o štandardnú úpravu, ktorej zmyslom je zavedenie právnej lehoty a zabráneniu vzniku retroaktivity právneho predpisu. Ukončil som čítanie pozmeňujúceho a doplňujúceho návrhu. Ďakujem. Pán minister, možno je niečo dobré urobiť pre ľudí, tak chcel by som vás poprosiť o podporu. Ďakujem veľmi pekne.